DA Den Europæiske Unions Tidende CE 88/235

(2004/C 88 E/0238)

SKRIFTLIG FORESPØRGSEL E-0847/04

af Monica Frassoni (Verts/ALE) til Kommissionen

(19. marts 2004)

Om: Anlæg til udvinding af mineralvand i Padernello di Paese (Treviso)

Taget i betragtning at:

— Regionen Veneto har gennem regionens tekniske udvalg for udvindingsaktiviteter med dekret nr. 3123 af 8. november 2002 godkendt en anmodning fra San Benedetto Spa om i Paese kommune (Treviso) at indlede en undersøgelse af en mineralvandskilde, som skal bære navnet »Padernello«.

— Den tilladelse, som regionen Veneto havde givet, var begrænset til en undersøgelse og omfattede ikke udvinding med henblik på aftapning på flasker, den var af et års varighed og kunne forlænges i yderligere et år efter indgivelse af en teknisk undersøgelse af foreneligheden med miljøet, som skulle gennemføres af den virksomhed, der havde fået en tilladelse.

— Den 15. oktober 2003 forlængede regionalstyrets direktorat for geologi og vandressourcer med dekret nr. 263 tilladelsen til at foretage undersøgelsen.

Taget i betragtning at:

— Problemerne i forbindelse med den nævnte udvinding — som endnu ikke har nået sit fulde omfang — har allerede ført til en sænkning af grundvandstanden, som er af afgørende betydning for, at Parco del Sile kan eksistere, ligesom der er opstået problemer i den nærliggende bebyggelse, idet der på den allerede stærkt belastede provinslandevej Postumia i gennemsnit kører yderligere 200 lastbiler om dagen.

— Virksomheden S. Benedetto har dækket et areal på 175 000 m2, den har opført byggeri på 2 625 000 m3 over jorden og 450 000 m3 under jorden, ligesom der til Paese kommune allerede er blevet indgivet en anmodning om yderligere udstykning.

— Til trods for, at regionens tilladelse og forlængelsen af disse kun omfatter en undersøgelse af forekomsten af det mineralholdige vand, har virksomheden S. Benedetto ved flere lejligheder officielt meddelt, at den i marts 2004 ville indlede kommercielle aktiviteter og foretage aftapning på flasker. I øvrigt hævder virksomheden i den tekniske rapport, som ledsagede anmodningen om en udstykning, og som blev indgivet til borgmesteren i Paese, at udvindingen af mineralvand, når denne havde nået sit fulde omfang, ville udgøre 2 500 millioner liter årligt, dvs. dobbelt så meget som der var anmodet om i ansøgningen til regionen Veneto om iværksættelse af en undersøgelse.

— En så omfattende investering og ressourceanvendelse står ikke i noget rimeligt forhold til den etårige tilladelse til at foretage en undersøgelse, som eventuelt kunne forlænges i et år.

— Udvindingen foregår på et område, der støder op til Parco del Sile, pSIC IT3240011, der i lighed med hele det omgivende område ville lide uoprettelig skade ved de planlagte indgreb.

Kommissionen bedes derfor svare på:

— om de tilladelser, der er givet af regionen Veneto og den iværksatte udvinding samt den udvinding, som virksomheden S. Benedetto planlægger, er i overensstemmelse med Fællesskabets miljøbestemmelser, bl.a. om beskyttelse af grundvand og om evaluering af indvirkningen på miljøet?

— hvilke foranstaltninger den vil iværksætte for at beskytte pSIC IT3240011?

Svar afgivet på Kommissionens vegne af Margot Wallström

(22. april 2004)

Udvinding af grundvand i mængder på mindre end 10 millioner kubikmeter falder ind under bilag II til Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet (1) (VVM-direktivet), som ændret ved Rådets Direktiv 97/11/EF af 3. marts 1997 (2). Ifølge VVM-direktivet skal medlemsstaterne sikre, at projekter, der bl.a. på grund af deres art, dimensioner eller placering, kan få væsentlig indvirkning på miljøet, undergives en vurdering af denne indvirkning, inden der gives tilladelse. Ud fra de forelagte oplysninger er det ikke klart, om virksomheden San Benedetto har fået tilladelse til at udvinde 2 500 millioner liter vand om året. Det eneste, der står klart, er, at regionen har givet tilladelse til en undersøgelse af mulighederne for grundvandsudvinding. Først når der foreligger en ansøgning om tilladelse til rent faktisk at udvinde grundvand, vil de italienske myndigheder være forpligtet til at afgøre — enten på grundlag af en undersøgelse af den enkelte sag eller på grundlag af grænseværdier eller kriterier — om projektet skal undergives en vurdering, fordi det forventes at få stor indvirkning på miljøet, under hensyn til de relevante kriterier i bilag III til direktivet.

Artikel 6, stk. 3 og 4, i Rådets direktiv 92/43/EØF af 21. maj 1992 om bevaring af naturtyper samt vilde dyr og planter (3) fastlægger den procedure, der skal følges, før der godkendes planer eller projekter, der forventes at have en væsentlig indvirkning på en Natura 2000-lokalitet. Navnlig skal planerne eller projekterne vurderes med hensyn til deres virkninger på lokaliteten under hensyn til bevaringsmålsætnin- gerne for denne. Det er de italienske myndigheders ansvar at vurdere, om projektet kan forventes at påvirke den pågældende lokalitet, »Sile: sorgenti, paludi di Morgano e S.Cristina«, væsentligt, og i givet fald følge den procedure, der er fastlagt i direktivet, inden projektet godkendes.

Det ærede medlem fremlægger ikke nogen konkrete oplysninger, der viser en reel forringelse af Natura 2000-lokaliteten, og derfor kan Kommissionen ikke tage stilling til, om der er tale om en mulig overtrædelse af fællesskabslovgivningen. Hvis det ærede medlem kan fremskaffe detaljerede oplysninger, der sætter Kommissionen i stand til at vurdere dette spørgsmål i forhold til ovennævnte direktiv, vil Kommissionen kunne undersøge sagen nærmere.

(1) EFT L 175 af 5.7.1985.

(2) EFT L 73 af 14.3.1997.

(3) EFT L 206 af 22.7.1992.